PATVIRTINTA

Kupiškio r. Alizavos pagrindinės mokyklos direktoriaus 2023 m. gruodžio 29 d. įsakymu Nr. V-108

**MAITINIMO ORGANIZAVIMO KUPIŠKIO R. ALIZAVOS PAGRINDINĖJE MOKYKLOJE TVARKOS APRAŠAS**

**I SKYRIUS**

**BENDROSIOS NUOSTATOS**

1.Maitinimo organizavimo Kupiškio r. Alizavos pagrindinėje mokykloje tvarkos aprašas (toliau – Aprašas) nustato vaikų, mokinių ir darbuotojų maitinimo organizavimo Kupiškio r. Alizavos pagrindinėje mokykloje (toliau – Mokykla) tvarką, finansavimo sąlygas ir atlyginimo už maitinimo paslaugas apskaičiavimo tvarką.

2.Mokinių maitinimo paslaugas Mokykloje teikia maitinimo paslaugos tiekėjas, parenkamas Lietuvos Respublikos viešųjų pirkimų įstatymo nustatyta tvarka.

3.Teikiant maitinimo paslaugą sudarytos sąlygos vaikams, mokiniams, Mokyklos darbuotojams pavalgyti šilto maisto.

4. Mokinių atostogų, nurodytų Lietuvos Respublikos švietimo, mokslo ir sporto ministro patvirtintuose bendruosiuose ugdymo planuose, laikotarpiu maitinimo paslauga teikiama pagal poreikį – Mokykloje, kurioje organizuojamos mokiniams skirtos veiklos jų atostogų metu (stovyklos, projektai, konkursai ir kiti renginiai).

5. Maitinimas organizuojamas išduodant maisto davinius, skirtus maitinti ne mokykloje (ne ilgesnėms kaip 1 dienos išvykoms į varžybas, mokomųjų treniruočių stovyklas ar kitus renginius). Maisto daviniai išduodami karantino, ekstremaliosios situacijos, ekstremalaus įvykio ar įvykio laikotarpiu, taip pat, išduodami, kai vaikui skirtas mokymas namuose.

6. Maitinimo paslaugos teikimas atitinka teisės aktų nustatytus reikalavimus.

7. Šiame Apraše vartojamos sąvokos atitinka teisės aktuose vartojamas sąvokas.

**II SKYRIUS**

**MAITINIMO ORGANIZAVIMAS MOKYKLOJE**

8. Mokykloje mokiniams ruošiami pusryčiai, pietūs.

9. Kasdien sudarytos sąlygos vaikams pavalgyti šilto maisto. Pietūs organizuojami ne anksčiau kaip praėjus 2,5 val. ir ne vėliau kaip 4 val. nuo pamokų pradžios. Vaikų aptarnavimui pietų metu pailgintos pertraukos/pertraukos skirtingu metu skirtingoms klasėms.

10. Visi pietų metu patiekiami patiekalai nurodyti valgiaraštyje. Vaikams sudaryta galimybė atsinešti ir maitintis iš namų tą dieną atneštu maistu. Už atnešto maisto saugą ir kokybę atsako vaiko atstovai pagal įstatymą. Jei vaikai atsineša maisto į mokykloje ar klasėje organizuojamas šventes, rekomenduojama, kad atsineštas maistas atitiktų Vaikų maitinimo organizavimo tvarkos aprašo, patvirtinto Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl vaikų maitinimo organizavimo tvarkos aprašo patvirtinimo“, 19 punkto reikalavimus.

11. Vaikų ir mokinių maitinimas organizuojamas, mokinių maitinimo valgiaraštis sudaromas vadovaujantis Vaikų maitinimo organizavimo tvarkos aprašu, patvirtintu Lietuvos Respublikos sveikatos ministro 2011 m. lapkričio 11 d. įsakymu Nr. V-964 „Dėl Vaikų maitinimo organizavimo tvarkos aprašo patvirtinimo“.

12. Mokiniams sudarytos sąlygos laisvai pasirinkti užkandžius, kurie tiekiami pagal mokinių maitinimui rekomenduojamų produktų sąrašą.

13. Mokyklos valgykloje mokiniai turi galimybę nusipirkti įvairių užkandžių, gėrimų, vaisių ir kitos produkcijos pagal mokinių maitinimui rekomenduojamų produktų sąrašą.

14. Už maitinimo paslaugą atsiskaitoma grynaisiais pinigais.

15. Maitinimo tiekėjas užtikrina, kad mokiniams, kuriems nėra skirtas nemokamas maitinimas, Mokyklų darbuotojams, Mokykloje organizuojamų stovyklų, renginių (olimpiadų, konkursų, konferencijų ir kitų renginių) dalyviams ir svečiams suteikiama galimybė Mokyklos valgykloje nusipirkti patiekalus iš nemokamam mokinių maitinimui skirto asortimento už nemokamam maitinimui nustatytą įkainį ir nustatytą maisto porcijos gamybos išlaidų kainą, t.y. tiekėjas užtikrina tą pačią patiekalų sudėtį ir pasiūlą tiek nemokamai, tiek ir už asmenines lėšas besimaitinantiems klientams.

16. Atlyginimas už maitinimo paslaugą susideda iš dviejų dalių:

16.1. išlaidos produktams (įskaitant prekių pirkimo pridėtinės vertės mokestį);

16.2. patiekalų gamybos išlaidos (maitinimo paslaugų teikėjų darbuotojų, tiesiogiai susijusių su mokinių nemokamo maitinimo teikimu, darbo užmokestis, valstybinio socialinio draudimo įmokos, komunalinių paslaugų, ryšių, transporto išlaidos).

17. Konkretų kainos dydį mokinių nemokamam maitinimui skirtiems produktams įsigyti vienai dienai vienam mokiniui (įskaitant prekių pirkimo pridėtinės vertės mokestį), lėšų, skirtų mokinių nemokamo maitinimo patiekalų gamybos išlaidoms padengti, dydžių ribas (kai tiekėjas parenkamas Lietuvos Respublikos viešųjų pirkimų įstatymo nustatyta tvarka) įsakymu tvirtina Savivaldybės administracijos direktorius.

**III SKYRIUS**

**ATSISKAITYMAS UŽ MOKINIAMS TEIKIAMĄ NEMOKAMĄ MAITINIMĄ**

18. Mokykla arba maitinimo paslaugos tiekėjas finansines apyskaitas apie nemokamam mokinių maitinimui panaudotas lėšas pateikia iki kito mėnesio pirmos darbo dienos Savivaldybės administracijos Apskaitos skyriui.

19. Duomenys apie nemokamam mokinių maitinimui panaudotas lėšas turi būti tikslūs. Apskaitos dokumentus pasirašo Mokyklos vadovas ir už mokinių nemokamą maitinimą ir (ar) paramą mokinio reikmėms atsakingas socialinis pedagogas.

20. Maitinimas Mokyklos organizuojamose vasaros poilsio stovykloje skiriamas iš socialinei paramai mokiniams skirtų lėšų.

21. Savivaldybės administracijos Apskaitos skyrius ir Savivaldybės įstaigų apskaitos tarnyba, vadovaudamasi Savivaldybės administracijos direktoriaus įsakymu, žinias apie mokinių nemokamam maitinimui gautą finansavimą, kasines ir faktines išlaidas pateikia Savivaldybės administracijos Finansų ir biudžeto skyriui.

**IV SKYRIUS**

**BAIGIAMOSIOS NUOSTATOS**

22. Už maitinimo organizavimą Mokykloje atsako įstaigos vadovas arba maitinimo paslaugas teikiančios įmonės vadovas ar jo galiotas asmuo.

23. Mokykla, vadovaudamasi šio Aprašo nuostatomis, nustato mokinių ir darbuotojų maitinimo organizavimo Mokykloje tvarką.

24. Nemokamo maitinimo organizavimą reglamentuoja Socialinės paramos mokiniams teikimo tvarkos aprašas, kurį tvirtina Savivaldybės taryba.

25. Maitinimo paslaugos teikimo, maitinimo kokybės priežiūrą vykdo visuomenės sveikatos biuras, savivaldybės administracijos Socialinės paramos ir sveikatos skyrius, maitinimo paslaugos mokiniams užtikrinimo – Kultūros, švietimo ir sporto skyrius.

\_\_\_\_\_\_\_\_\_\_\_\_\_\_\_\_\_